په روسیې کې د ویر او ماتم ورځ اعلان شوې ده
دروسېې جمهوررئیس ولادیمیر پوتین دپخواني جمهوررئیس بوریس یالڅین دمړینې په ویر، دچهارشنبی ورځ په ټولې روسیې کې د ماتم ورځ اعلان کړې ده.
وروسته له هغه چې پرون د دوشنبی په ورځ، د روسیې پخوانی ولسمشر بوریس یالڅین د شپږ اویا کالو په عمر په مسکو کې ومړ، د کرملین مقاماتو اعلان وکړ چې دده په درناوي به سبا د چهارشنبې په ورځ، په روسیه کې ملي ماتم وي. ددوی په وینا، د یالڅین مړی به، په مسکو کې د نواودویچي په هدیره کې له ښخېدو دمخه، د خلکو د لیدو لپاره د کرېسټ ساویر په کلیسا کې ایښودل شوی وي. ښاغلې یالڅین دروسیې لومړی جمهور رئیس و چې د دیموکراتیکو انتخاباتو له لارې قدرت ته ورسېد. هغه دکمونست گوند له غړیتوب نه خپل کارپیل کړچې بالاخره په مسکو کې دگوند رئیس شو. د کال نولس سوه یو نوي کال د اگست په شلمه نیټه، بوریس یالڅین په یو پوځی ټانک سپور شو او د تل لپاره یې خپل نوم په تاریخ کې ثبت کړ. د بوریس یالڅین مقاومت د روسیی اولس ته دا جرآت ورکړ چې د سخت دریځو کمونیستانو لخواه د میخایل گورباچوف په ضد شوې کودتا وځپي. څو کاله وروسته، کله چی هغه د خپل هیواد له ولسي جرگې سره ځینې مخالفتونه پیدا کړل نو یې د پارلمان په ودانۍ د راکټونو بریدونه وکړل. یالڅین خلکوته دا انتباه ورکړه چې دی د خلکو مدافع دی او ددې پر ځای چې په لېمازین موټر کې سپور شي، په بس سرویسونو او اورگاډو کې به ئې سفرکاوه. نوموړي د پخواني شوروي اتحاد پر وروستني مشر میخائیل گورباچف باندې د انتقاد کولو له امله، خپل گوندي موقف له لاسه ورکړ خو په ١٩٩١ م کال کې ئې دجمهوري ریاست انتخابات وگټل. ددغه کال په اخر کې یې د افراطي کمونستانو په هغې کودتا کې له گډون څخه ډډه وکړه چې د ښاغلي گورباچف په خلاف وشوه او وروسته له هغه ئې بیا داسی پالیسی غوره کړه چې دشوروي اتحاد د ړنگیدو سبب شوه. ښاغلی یالڅین دشوروي د زمانی هغه قیودات لیرې کړل چې په اقتصاد او مطبوعاتو باندی لگیدلي و او په ١٩٩٦ م کال کې ئې بیا هم انتخابات وگټل. یالڅین له خپلو سیاسي فعالیتونو ترڅنگ، د زړه په ناروغۍ هم اخته و او له دې امله څو څو ځله پرې جراحي عملیات هم ترسره شوی دی. سره له دې، دهغه روغتیائې حالت ورځ په ورځ خرابیده او بالاخره د١٩٩٩ م کال دډیسمبر په میاشت یې ولادیمیر پوتین ته د واک په ورپریښودو سره استعفا وکړه .